เดือนนี้ประจำเดือนยังไม่มาเลยค่ะ มีเพศสัมพันธ์ไปก่อนหน้านี้ มีการป้องกันโดยฝังเข็มยาคุม ตอนนี้ฝังมา 3 ปี แล้วก็ใส่ถุงยางเกือบทุกครั้ง มีไม่ได้ใส่ถุงยางอยู่ประมาณ 1-2 ครั้ง เดือนนี้ประจำเดือนมาช้ามาก ประจำเดือนมาไม่เคยตรงสักครั้ง เลื่อนบ้างเร็วบ้าง แต่เดือนนี้ช้ามากผิดปกติ บางเดือนเป็นประจำเดือนถึง 2 ครั้ง และเป็นประมาณ 5-11 วัน มีตกขาวอยู่บ้าง บางทีตกขาวมีสีเหมือนปนเลือดสีน้ำตาลๆมานิดๆ มีโอกาสจะท้องไหมคะแบบนี้ กังวลประจำเดือนไม่มาสักที
สวัสดีค่ะ ผลข้างเคียงของยาฝังคุมกำเนิดนั้น มักทำให้ประจำเดือนมาผิดปกติ โดยมาไม่สม่ำเสมอ มานานกว่าปกติ มาบ่อยกว่าปกติ หรือมีปริมาณมากกว่าปกติ หรืออาจทำให้มีเลือดออกกะปริดกะปรอย หรือบางครั้งอาจทำให้ประจำเดือนขาดหายไปก็ได้ค่ะ ดังนั้น การที่ประจำเดือนไม่เคยมาตรงเวลา และบางครั้งมา 2 ครั้งต่อเดือน รวมถึงการที่ประจำเดือนไม่มาในครั้งนี้ ก็น่าจะเกิดจากผลข้างเคียงของยาฝังคุมกำเนิดได้ ไม่น่าเกิดจากการตั้งครรภ์ เพราะประสิทธิภาพของยาฝังคุมกำเนิดนั้นถือว่าดีมากแต่อย่างไรก็ตาม แนะนำควรลองตรวจหาการตั้งครรภ์ดูด้วยค่ะ หากตรวจไม่พบ ก็ไม่จำเป็นต้องทำอะไรค่ะส่วนการที่มีตกขาวมีสีน้ำตาล ก็น่าจะเป็นเลือดที่มีปริมาณเล็กน้อยปนมา ซึ่งก็ถือเป็นอาการเลือดออกกะปริดกะปรอย ที่เกิดจากผลของยาฝังคุมกำเนิดได้ค่ะ